Document ID: 31998L0072

Euroopa Parlamendi ja nõukogu direktiiv 98/72/EÜ,
15. oktoober 1998,
millega muudetakse direktiivi 95/2/EÜ toiduainetes kasutatavate lisaainete (välja arvatud värv- ja magusainete) kohta
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 100a,
võttes arvesse komisjoni ettepanekut, [1]
võttes arvesse majandus- ja sotsiaalkomitee arvamust, [2]
toimides asutamislepingu artiklis 189b sätestatud korras, [3]
võttes arvesse nõukogu 21. detsembri 1988. aasta direktiivi 89/107/EMÜ toiduainetes lubatud lisaaineid käsitlevate liikmesriikide õigusaktide ühtlustamise kohta, [4] eriti selle artikli 3 lõiget 2,
ning arvestades, et:
pärast direktiivi 95/2/EÜ [5] vastuvõtmist on lisaainete valdkonnas toimunud tehniline areng;
selle arengu arvessevõtmiseks tuleks direktiivi 95/2/EÜ kohandada;
määrusega 74/234/EMÜ [6] asutatud toidu teaduskomiteega on konsulteeritud enne rahva tervist tõenäoliselt mõjutavate sätete vastuvõtmist;
täpsemad sätted tiabendasooli kohta on sätestatud nõukogu 17. juuli 1995. aasta direktiivis 95/38/EÜ, millega muudetakse direktiivi 90/642/EMÜ (teatavates taimset päritolu saadustes, sealhulgas puu- ja köögiviljas sisalduvate ja nende pinnal esinevate pestitsiidide jääkide lubatud piirnormide kehtestamise kohta) I ja II lisa ning nähakse ette piirnormide nimekirja kehtestamine; [7] sissekanded tiabendasooli kohta tuleks nüüd kehtetuks tunnistada,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 95/2/EÜ muudetakse järgmiselt.
1. Artikli 1 lõige 1 asendatakse järgmisega:
"1. Käesolev direktiiv on eridirektiiv, mis moodustab ühe osa ülddirektiivist direktiivi 89/107/EMÜ artiklis 3 määratletud tähenduses ja mida kohaldatakse lisaainete suhtes, välja arvatud värv- ja magusained. Seda ei kohaldata muudele ensüümidele, kui on nimetatud lisades."
2. Artikli 2 lõige 1 asendatakse järgmisega:
"1. Toiduainetes võib kasutada ainult I, III, IV ja V lisas loetletud aineid artikli 1 lõikes 3 ja artikli 1 lõikes 4 nimetatud eesmärkidel,".
3. Artikli 2 lõige 2 asendatakse järgmisega:
"2. I lisas loetletud lisaaineid võib toiduainetes (välja arvatud II lisas loetletud toiduained) kasutada artikli 1 lõikes 3 ja artikli 1 lõikes 4 nimetatud eesmärkidel põhimõttel "quantum satis".,".
4. Artikli 2 lõike 3 punkt a asendatakse järgmisega:
"- pastöriseeritud ja steriliseeritud (sealhulgas kõrgkuumutatud) piim (sealhulgas täispiim, kooritud ja madala rasvasisaldusega piim) ning pastöriseeritud koor,".
5. Artikli 2 lõike 3 punkti a üheteistkümnes taane asendatakse järgmisega:
"- kuivatatud makarontooted, v.a gluteenivabad ja/või vähese proteiinisisaldusega toiduks ettenähtud makarontooted, vastavalt direktiivile 89/398/EMÜ,".
6. Lisade tabeleid muudetakse vastavalt käesoleva direktiivi lisas esitatud sätetele.
Artikkel 2
1. Liikmesriigid muudavad vajaduse korral oma õigus- ja haldusnorme, et:
- lubada käesolevale direktiivile vastavate toodetega kauplemist hiljemalt alates 4. maist 2000,
- keelata käesolevale direktiivile mittevastavate toodetega kauplemine alates 4. novembrist 2000. Enne nimetatud kuupäeva turule viidud või märgistatud tooteid, mis ei vasta käesolevale direktiivile, võib siiski turustada kuni varude ammendumiseni.
Liikmesriigid teatavad sellest viivitamata komisjonile.
Kui liikmesriigid need meetmed vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas vastuvõetavate põhiliste siseriiklike õigusnormide teksti.
Artikkel 3
Käesolev direktiiv jõustub Euroopa Ühenduste Teatajas avaldamise päeval.
Artikkel 4
Käesolev direktiiv on adresseeritud liikmesriikidele.
Luxembourg, 15. oktoober 1998

Labels: 0
15
17